Konzorcium
2/2017. Számviteli kérdés
Egy EU-tagállamban bejegyzett külföldi társaság egy magyarországi székhelyű vállalkozással konzorciumot hozott létre. A konzorcium harmadik félnek nyújt építőipari szolgáltatásokat. A konzorciumi tagok az általuk teljesített szolgáltatások ellenértékét külön-külön számlázzák ki a harmadik fél számára. Konzorciumi megállapodás alapján a konzorcium tagjainak a projekten keletkező nyereséget és a veszteséget azonos arányban (50-50%) kell viselniük, ezért a harmadik félnek történő számlázás mellett nyereségmegosztást is elszámolnak egymás között. A nyereségmegosztás ellenében egymás számára ellenszolgáltatást nem nyújtanak. Hogyan kell elszámolni ezt a nyereségmegosztást a feleknek, és milyen áfa-hatásai vannak az így elszámolt összegnek?

A nyereségmegosztás nem valamilyen szolgáltatás ellenértéke, annak fejében az ilyen összeget kapó fél (átvevő) semmilyen jogot nem enged át, nem vállal kötelezettséget valamely cselekménytől való tartózkodásra, valamely állapot, helyzet tűrésére. Az átadott/átvett pénzösszeg nem minősül előlegnek sem. Az ilyen típusú nyereségmegosztási ügylet ezért véglegesen átadott, illetve átvett (kapott) pénzeszköznek minősül, mely számviteli elszámolásának (könyvelésének) dokumentuma a felek közötti megállapodás és a pénzeszköz átutalásáról szóló bankbizonylat.

A visszafizetési kötelezettség nélkül véglegesen átadott, illetve átvett pénzösszegeket a számviteli törvény előírásai szerint azok pénzügyi rendezésekor (a bankszámlán történő jóváíráskor) a pénzösszeget kapónál egyéb bevételként, illetve a pénzösszeget (át)adónál egyéb ráfordításként kell elszámolni.

A pénzeszközök végleges átadása-átvétele ellenszolgáltatás hiányában nem feleltethető meg az általános forgalmi adóról szóló törvényben nevesített egyik olyan ügyletnek sem, amely áfafizetési kötelezettséget keletkeztetne, ezért ahhoz kapcsolódóan sem áfafizetési, sem számlaadási kötelezettség nem merül fel.

[A számvitelről szóló 2000. évi C. törvény 77. §-a (3) bekezdésének m) pontja, 81. §-a (2) bekezdésének n) pontja; az általános forgalmi adóról szóló 2007. évi CXXVII. törvény 8. §-a (1) bekezdésének d) pontja]
2015. évi CXLIII. törvény
a közbeszerzésekről

A gazdasági szereplőkre vonatkozó közös szabályok
35. § (1) Több gazdasági szereplő közösen is tehet ajánlatot vagy nyújthat be részvételi jelentkezést.

(2) Az (1) bekezdés szerinti esetben a közös ajánlattevők vagy részvételre jelentkezők kötelesek maguk közül egy, a közbeszerzési eljárásban a közös ajánlattevők vagy részvételre jelentkezők nevében eljárni jogosult képviselőt megjelölni.

(3) A közös ajánlattevők vagy részvételre jelentkezők csoportjának képviseletében tett minden nyilatkozatnak egyértelműen tartalmaznia kell a közös ajánlattevők vagy részvételre jelentkezők megjelölését.

(4) Ahol e törvény az ajánlatkérő számára az ajánlattevők vagy részvételre jelentkezők értesítését írja elő, valamint a kiegészítő tájékoztatás megadása [56. §], a hiánypótlás [71. §], a felvilágosítás [71. §] és indokolás [72. §] kérése esetében az ajánlatkérő a közös ajánlattevőknek vagy közös részvételre jelentkezőknek szóló értesítését, tájékoztatását, illetve felhívását a (2) bekezdés szerinti képviselőnek küldi meg.

(5) Amennyiben az ajánlatkérő ajánlati biztosíték nyújtását [54. §] írja elő, a közös ajánlattevőknek a biztosítékot elegendő egyszer rendelkezésre bocsátaniuk. Az ajánlati kötöttségnek bármelyik közös ajánlattevő részéről történt megsértése [54. § (4) bekezdése] esetén a biztosíték az ajánlatkérőt illeti meg.

(6) A közös ajánlattevők a szerződés teljesítéséért az ajánlatkérő felé egyetemlegesen felelnek.

(7) A közös ajánlatot vagy részvételi jelentkezést benyújtó gazdasági szereplők személyében az ajánlattételi vagy több szakaszból álló eljárásban a részvételi határidő lejárta után változás nem következhet be.

